ทำไม? เจ้าของ Shopee ขาดทุนหมื่นล้าน แต่มีมูลค่าบริษัท 2 ล้านล้าน
เมื่อไม่กี่วันที่ผ่านมา บริษัท Sea Limited เจ้าของ Shopee และ Garena  ได้ประกาศผลประกอบการไตรมาสที่ 3 ปี 2020   รายได้ 36,709 ล้านบาท  ขาดทุน 12,879 ล้านบาท
27 พ.ย. 2563

ทำไม? เจ้าของ Shopee ขาดทุนหมื่นล้าน แต่มีมูลค่าบริษัท 2 ล้านล้าน /โดย ลงทุนแมน
เมื่อไม่กี่วันที่ผ่านมา บริษัท Sea Limited เจ้าของ Shopee และ Garena 
ได้ประกาศผลประกอบการไตรมาสที่ 3 ปี 2020
รายได้ 36,709 ล้านบาท 
ขาดทุน 12,879 ล้านบาท
โดยบริษัทมีรายได้เพิ่มขึ้น 98.7% 
ในขณะที่ขาดทุนเพิ่มขึ้น 106.3%
เมื่อเทียบกับช่วงเวลาเดียวกันของปีที่ผ่านมา
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
หากดูจากตัวเลขผลประกอบการตรงนี้จะเห็นได้ว่า
รายได้ของ Sea Limited เติบโตแบบก้าวกระโดด
ก้าวกระโดดในระดับที่รายได้ในไตรมาสนี้เทียบเท่ากับ 
รายได้ของบริษัททั้งปี 2017 และ 2018 รวมกัน เลยทีเดียว
โดยบริษัทมีสัดส่วนรายได้มาจาก
ธุรกิจเกม 47%
ธุรกิจอีคอมเมิร์ซ 40% 
และธุรกิจอื่นๆ อีก 13%
สำหรับธุรกิจเกมของ Sea Limited ก็คือการเป็นผู้ให้บริการเกม เช่น League of Legends, FIFA Online 4, Arena of Valor (ROV) ผ่านแพลตฟอร์มของทางบริษัทที่ชื่อว่า Garena
และยังรวมไปถึงเกมที่พัฒนาขึ้นมาเองอย่าง Free Fire
โดย Sea Limited มีพาร์ตเนอร์คนสำคัญก็คือ Tencent บริษัทพัฒนาเกมยักษ์ใหญ่จากประเทศจีนที่เป็นทั้งผู้ที่เข้ามาลงทุนในบริษัท และคู่ค้าทางธุรกิจ
สำหรับหัวใจสำคัญในการเติบโตของธุรกิจเกมก็คือ จำนวนผู้เล่นในระบบ
ตรงนี้จะไม่ต่างอะไรไปจากจำนวนผู้ใช้งานบนแพลตฟอร์มโซเชียล เช่น Facebook และ Twitter
หากเรามีผู้ใช้งานในระบบมากเท่าไร
บริษัทก็มีแนวโน้มที่จะมีรายได้มากขึ้นเท่านั้น
แต่สิ่งที่แตกต่างกันระหว่างผู้ให้บริการเกม 
และแพลตฟอร์มโซเชียลก็คือ “การหารายได้”
เพราะแพลตฟอร์มโซเชียลจะมีรายได้ทันที เมื่อผู้ใช้งานเห็นโฆษณา
แต่ผู้ให้บริการเกมจะมีรายได้ก็ต่อเมื่อผู้เล่นยอมจ่ายเพื่อเติมเงินซื้อของในเกม
นั่นหมายความว่าเกมจะค่อนข้างท้าทายกว่าแพลตฟอร์มโซเชียลตรงที่ต้องดึงดูดให้ผู้เล่นนอกจากจะเข้ามาเล่นแล้ว ผู้เล่นต้องซื้อของภายในเกมด้วย ทางบริษัทถึงจะมีรายได้
แล้วจำนวนผู้เล่นเกม และผู้ที่ยอมจ่ายเงินเพื่อแลกกับของในเกมมีมากขนาดไหน?
Sea Limited จะรายงานตัวเลขการเติบโตจำนวนผู้เล่นเกมเป็น Quarterly Active Users 
หรือผู้เล่นรายไตรมาส เพื่อสะท้อนการเติบโตของจำนวนผู้เล่นเกมในระบบ
ไตรมาสที่ 3 ปี 2019 ผู้เล่นรายไตรมาส 321.1 ล้านบัญชี
ไตรมาสที่ 3 ปี 2020 ผู้เล่นรายไตรมาส 572.4 ล้านบัญชี เพิ่มขึ้น 78.3%
ในขณะที่บริษัทก็ได้ระบุว่ามี Quarterly Paying Users 
หรือผู้เล่นที่ซื้อของภายในเกม ในไตรมาสล่าสุด อยู่ที่ 65.3 ล้านบัญชี 
ซึ่งเพิ่มขึ้นมากถึง 123.6% เมื่อเทียบกับช่วงเดียวกันของปีที่ผ่านมา
จะเห็นได้ว่าอัตราการเติบโตของผู้เล่นที่ซื้อของภายในเกม สูงกว่าการเติบโตของผู้เล่นเสียอีก
แปลว่าบริษัทสามารถดึงดูดทั้งผู้เล่นใหม่ และผู้เล่นเดิมให้ซื้อของภายในเกมได้ดีขึ้น นั่นเอง
ทีนี้ เรามาดูอีกธุรกิจของ Sea Limited นั่นก็คือ อีคอมเมิร์ซ หรือ “Shopee”
Shopee เป็นธุรกิจที่เติบโตจากช่วงเวลาเดียวกันของปีที่แล้วมากถึง 113% โดยสาเหตุสำคัญส่วนหนึ่งมาจากพฤติกรรมของผู้บริโภคที่เข้าถึงอีคอมเมิร์ซมากขึ้น
นอกจากนี้ บริษัทสามารถหาช่องทางรายได้เพิ่มเติม เช่น รายได้จากค่าธรรมเนียม, รายได้จากการทำแคมเปญกับร้านค้า รวมถึงรายได้จากการโฆษณาบนแพลตฟอร์ม
และแม้เราจะเห็นว่า Sea Limited ยังขาดทุนมหาศาล
แต่หากเรามาดู Adjusted EBITDA หรือ กำไรก่อนจะหักค่าใช้จ่ายดอกเบี้ย, ภาษี, ค่าเสื่อมราคา และค่าตัดจำหน่ายที่ทางบริษัทได้ปรับมูลค่าแล้ว ดูเหมือนจะไม่เป็นแบบนั้น
Sea Limited มี Adjusted EBITDA ในไตรมาสที่ผ่านมา 3,651 ล้านบาท พลิกกลับมาเป็นบวกได้สำเร็จ เมื่อเทียบกับช่วงเดียวกันในปีที่ผ่านมา
และที่บริษัทต้องปรับมูลค่าดังกล่าว นั่นก็เพราะว่าธุรกิจเกมมีโมเดลการรับรู้รายได้ที่ต่างจากธุรกิจทั่วไป เพราะผู้เล่นจะเติมเงินเข้าไปในระบบก่อน ก่อนที่จะเปลี่ยนเงินในระบบเป็นสินค้า
นั่นจึงทำให้ เงินที่เข้ามาอยู่ในระบบแล้ว แต่ยังไม่ถูกใช้งาน ของ Sea Limited จะยังไม่มีการรับรู้รายได้ในทางบัญชี ซึ่งจะคล้ายๆ กันกับเราเติมเงินเข้าไปในบัตร Starbucks แล้วยังไม่ได้นำไปซื้อกาแฟ
นั่นจึงทำให้ Sea Limited ในไตรมาสล่าสุด มีเงินสดเพิ่มขึ้น 
ซึ่งการขาดทุนสุทธิที่เราเห็นอยู่นั้นไม่ได้หมายความว่าบริษัทกำลังแย่
เพราะบริษัทมีกระแสเงินสดที่เป็นบวก ในขณะเดียวกันบริษัทน่าจะเน้นใช้เงินในการขยายธุรกิจอย่างเต็มที่ โดยไม่ได้สนใจกำไรทางบัญชี
นอกจากเรื่องนี้แล้ว Sea Limited ก็ยังได้ปรับประมาณการผลประกอบการรายได้ธุรกิจเกม และอีคอมเมิร์ซในไตรมาสที่ 4 เพิ่มสูงขึ้นไปอีกจากประมาณการเดิมที่เคยทำไว้ก่อนหน้านี้
สิ่งเหล่านี้ ทำให้ Sea Limited แม้จะมีตัวเลขผลขาดทุนสุทธิมหาศาล แต่นักลงทุนยังให้มูลค่ากับการเติบโตแบบก้าวกระโดด และสัญญาณที่ Adjusted EBITDA เริ่มพลิกกลับมาเป็นบวกมากกว่า
มากในระดับที่ปัจจุบัน Sea Limited 
มีมูลค่าบริษัท 2.7 ล้านล้านบาท 
มูลค่าเพิ่มขึ้นคิดเป็น 4.5 เท่า ตั้งแต่ต้นปี..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-